En relació a la petició d’informe de Secretaria General respecte de l’avantprojecte de llei pel qual es modifica la Llei 10/2001, de 13 de juliol, d’arxius i documents, la Lletrada que sotasigna, de conformitat amb les normes de la Direcció, emet el següent

**INFORME**

**1.-** Aquest informe té per objecte l’anàlisi e l’avantprojecte de llei pel qual es modifica la Llei 10/2001, de 13 de juliol, d’arxius i documents en la versió tramesa per la Secretaria General el dia 29 de juny de 2015.

S’emet a fi que per part de l’Ajuntament es puguin acordar el formular les al·legacions oportunes en relació a l’avantprojecte que s’analitza tot tenint present, a més, el dret de l’Ajuntament de Barcelona de participar en la producció normativa de la Generalitat de Catalunya en virtut del que es disposa a l’article 89 de l’Estatut d’Autonomia de Catalunya i en compliment de l’Acord de 7 de juny de 2013 sobre la participació de l’Ajuntament de Barcelona en les iniciatives normatives de la Generalitat que incideixin en el règim especial de Barcelona.

Finalment, és complementari de l’informe emès per la Direcció del Sistema Municipal d’Arxius, el qual es dona per íntegrament reproduït a fi d’evitar innecessàries reiteracions.

**2.-** L’avantprojecte de llei modifica els articles següents de la Llei 10/2001, de 13 de juliol, d’arxius i documents:

- Modificació del títol de la Llei per incloure la referència a la gestió de documents.

- Modificació del Preàmbul per incloure les referències a la nova normativa sobre transparència, tant estatal com autonòmica i eliminar aquelles parts que feien referència al dret d’accés als documents.

- Modificació de l’article 2 de la Llei respecte de la part que defineix el Sistema de gestió documental.

- Modificació de l’article 5 de la Llei per incloure la necessitat que les administracions públiques, en el marc de la promoció de l’ús de les tecnologies, es dotin del que s’anomena “sistema d’informació comú i interoperable”.

- Modificació de l’article 7 de la Llei per concretar les garanties que ha d’assolir el sistema de gestió documental del que s’han de dotar totes les administracions públiques.

- Modificació de l’article 17 de la Llei, apartats e) i f) per incloure la referència a la gestió documental.

- Modificació de l’article 18 de la Llei, apartats a) i b) per incloure la referència a la gestió documental.

- Modificació de l’article 19 de la Llei de nova regulació de la Comissió Nacional d’Accés, Avaluació i Tria Documental respecte de la seva composició i redefinició de les seves funcions, respecte de les que s’eliminen les que feien referència al dret d’accés a la informació pública.

- Modificació de l’article 22, apartat 1, de la Llei per incloure la referència a la gestió documental.

- Modificació de l’article 34 de la Llei per regular l’accés als documents públics.

- Modificació de l’article 35 de la Llei per regular les obligacions de publicitat activa dels arxius.

- Afegitó d’una nova disposició addicional, serà la vuitena, per regular la coordinació entre la Comissió Nacional d’Accés, Avaluació i Tria Documental, la Comissió de Garanties del Dret d’Accés i l’Autoritat Catalana de Protecció de Dades.

**3.-** De la revisió del text no s’aprecien afectacions a la regulació específica de la ciutat de Barcelona ni al seu règim jurídic establert a la Llei 22/1998, de 30 de desembre, de la Carta Municipal de Barcelona.

Nogensmenys, i com a única proposta d’al·legació, seria al nou article 19 de la Llei per preveure que entre els membres de les administracions locals que han de formar part de la Comissió Nacional d’Accés, Avaluació i Tria Documental hi ha d’haver, necessàriament, un representant de l’Ajuntament de Barcelona.

Aquesta al·legació es fonamenta en el volum documental que gestiona l’Ajuntament de Barcelona i el pes que, a nivell arxivístic, això representa.

Quant a les al·legacions presentades per la Direcció del Sistema Municipal d’Arxius aquestes, com ja s’ha dit es donen per íntegrament reproduïdes. En tot cas, i com a millora d’estil, se suggereix ordenar les al·legacions de tal manera que la primera sigui respecte del títol de la Llei i la última sigui la relacionada amb l’afegitó d’una nova Disposició Addicional.

Barcelona, 13 de juliol de 2015.

|  |  |
| --- | --- |
|  | Vist i plau |
| Sandra Abad Garcia | Manuel Mallo Gómez |
| Lletrada Consistorial | Director de l’Àrea de Règim Jurídic |